คาดสัปดาห์หน้าบาทกรอบ32.30/60-หุ้นมีโอกาสปรับลง
ศูนย์วิจัยกสิกรไทยคาดสัปดาห์หน้าบาทกรอบ32.30/60 หุ้นมีโอกาสปรับลงจับตาประชุมเฟด
25 ต.ค. 2557

ศูนย์วิจัยกสิกรไทยคาดสัปดาห์หน้าบาทกรอบ32.30/60 หุ้นมีโอกาสปรับลงจับตาประชุมเฟด
ศูนย์วิจัยกสิกรไทย คาดการณ์ค่าเงินบาท  ระหว่างวันที่ 27-31 ต.ค.  เงินบาทอาจเคลื่อนไหวในกรอบ 32.30-32.60 บาทต่อดอลลาร์ฯ โดยต้องจับตาสัญญาณเกี่ยวกับทิศทางอัตราดอกเบี้ยนโยบายจากถ้อยแถลงหลังการประชุม FOMC ของธนาคารกลางสหรัฐฯ (เฟด) วันที่ 28-29 ต.ค. นี้ ซึ่งน่าจะเป็นรอบการประชุมที่มีการยุติมาตรการ QE อย่างเป็นทางการ ขณะที่ ข้อมูลเศรษฐกิจสหรัฐฯ ที่อาจหนุนทิศทางเงินดอลลาร์ฯ ให้ฟื้นตัวต่อเนื่อง ประกอบด้วย ดัชนีความเชื่อมั่นผู้บริโภค ดัชนี PMI ภาคบริการ เดือนต.ค. ยอดสั่งซื้อสินค้าคงทนเดือนก.ย. และจีดีพีประจำไตรมาส 3/57 
อนึ่ง การเคลื่อนไหวของตลาดสินทรัพย์เสี่ยงในช่วงต้นสัปดาห์ อาจผันผวนไปตามการประกาศผลการทดสอบภาวะวิกฤต (Stress Test) ของธนาคารในยูโรโซนโดยธนาคารกลางยุโรป (26 ต.ค.) ด้วยเช่นกัน 
ด้าน บริษัทหลักทรัพย์กสิกรไทยและศูนย์วิจัยกสิกรไทย คาดการณ์ แนวโน้มดัชนีหุ้นไทย วันที่ 27-31 ต.ค.  ว่า ดัชนีมีโอกาสปรับลดลง โดยต้องระวังแรงขายจากนักลงทุนต่างชาติ โดยเฉพาะในช่วงก่อนการประชุมเฟดในวันที่ 28-29 ต.ค. 57 ขณะที่ นับจากต้นปี ตลาดหุ้นไทยได้ปรับตัวขึ้นมามากกว่าตลาดของประเทศเพื่อนบ้าน   ทั้งนี้ นอกจากผลการประชุมเฟดดังกล่าวแล้ว คาดว่า ตลาดคงจะติดตามเครื่องชี้เศรษฐกิจสหรัฐฯ ที่จะทยอยรายงานออกมา อาทิ ยอดสั่งซื้อสินค้าคงทน เครื่องชี้รายได้ส่วนบุคคล และความเชื่อมั่นผู้บริโภค (U of Mich.) รวมทั้งการเปิดเผยผล Stress Test ของธนาคารในยูโรโซนด้วย